อธิบดีกรมวิทยาศาสตร์การแพทย์ เผยกรณีผลตรวจผู้ที่มีความเสี่ยงในการติดเชื้อโควิด-19 ทางห้องปฏิบัติการจากจังหวัดยะลาจำนวน 40 คน
อธิบดีกรมวิทยาศาสตร์การแพทย์ เผยกรณีผลตรวจผู้ที่มีความเสี่ยงในการติดเชื้อโควิด-19 ทางห้องปฏิบัติการจากจังหวัดยะลาจำนวน 40 คน นายแพทย์โอภาส การย์กวินพงศ์ อธิบดีกรมวิทยาศาสตร์การแพทย์ เปิดเผยถึงผลการตรวจทางห้องปฏิบัติการจากจังหวัดยะลา ว่า ก่อนหน้านี้มีการเผยแพร่ข่าวการติดเชื้อโรคโควิด-19 ของประชาชนในพื้นที่จังหวัดยะลาจำนวน 40 คน ภายหลังผลตรวจออกมาว่า ทั้ง 40 คนติดเชื้อ จึงได้ส่งตัวอย่างไปที่ห้องปฏิบัติการจังหวัดสงขลาและส่วนกลาง ซึ่งล่าสุดผลออกมาเป็นลบ คือไม่พบว่าติดเชื้อ ตนยืนยันว่ากรณีดังกล่าว โรงพยาบาลจังหวัดยะลาดำเนินการตามมาตรฐาน แต่ยอมรับว่าอาจเกิดความคลาดเคลื่อนได้ ซึ่งจะต้องเร่งหาสาเหตุและป้องกันการเกิดเหตุซ้ำขึ้นอีก จึงได้ส่งทีมกรมวิทยาศาสตร์ทางการแพทย์และผู้เชี่ยวชาญลงพื้นที่ตรวจสอบ พบว่าห้องปฏิบัติการจังหวัดยะลาเป็นแห่งแรกในพื้นที่ 3 จังหวัดชายแดน ที่ผ่านมามีการตรวจไปแล้วกว่า 4,000 ตัวอย่าง ทำให้สามารถควบคุมสถานการณ์ในพื้นที่ได้ระดับหนึ่ง แต่เนื่องจากมีภาระงานค่อนข้างเยอะและมีการค้นหาผู้ป่วยเชิงรุกในชุมชน จึงต้องปรับการทำงาน ซึ่งช่วงไหนที่มีภาระงานมาก หรือต้องตรวจหาเชื้อจำนวนมาก จะส่งไปที่ห้องปฏิบัติการอื่นช่วยเพิ่ม และขณะนี้อยู่ระหว่างการปรับปรุงห้องปฏิบัติการจังหวัดยะลา คาดว่าจะสามารถเปิดให้บริการได้ในเร็วๆ นี้ ส่วนการคิดค้นวัคซีน ขณะนี้นักวิจัยทั่วโลกรวมถึงไทย กำลังเร่งคิดค้นอยู่ ล่าสุดได้ร่วมกับมหาวิทยาลัยจุฬา คิดค้นวัคซันขึ้นมาทดลองกับหนู ผลการทดลอง พบว่าเมื่อหนูได้รับการฉีดวัคซีน ร่างกายและเลือดมีผลดีขึ้นเป็นที่น่าพอใจ แม้จะเป็นข่าวดีเล็กๆ แต่เชื่อว่าจะสามารถเร่งพัฒนาและผลิตเป็นวัคซีนได้ด้านนายแพทย์อนุพงษ์ สุจริยากุล ผู้ทรงคุณวุฒิกรมควบคุมโรค เปิดเผยว่า ขณะนี้แม้สถานการณ์ผู้ติดเชื้อในประเทศลดลง แต่กระทรวงสาธารณสุขยังคงมาตรการควบคุมโรคต่อไป เนื่องจากมีคนไทยที่ทยอยเดินทางกลับมาจากต่างประเทศ รัฐบาลจึงได้จัดระบบไว้รองรับคนกลุ่มนี้ เพื่อสร้างความมั่นใจให้กับประชาชนว่าจะไม่มีการนำเชื้อจากต่างประเทศเข้ามาติดกับคนในประเทศได้ ทั้งนี้หลังจากที่มีการผ่อนปรนมาตรการ ขอให้ประชาชนยังคงเข้มงวดในการปฏิบัติตัว ไม่นำตนเองไปสัมผัสกับความเสี่ยงต่างๆ พร้อมทั้งปรับตัวให้เข้ากับชีวิตวิถีใหม่ เช่น การสวมใส่หน้ากากผ้า พกเจลแอลกอฮอล์ และกินร้อนช้อนส่วนตัว